FI Euroopan unionin virallinen lehti L 74/66

KOMISSION PÄÄTÖS,

tehty 14 päivänä maaliskuuta 2005,

yhteisön osallistumisesta kasveille ja kasvituotteille haitallisten organismien torjuntaohjelman rahoitukseen Ranskan merentakaisissa departementeissa vuonna 2004

(tiedoksiannettu numerolla K(2005) 603)

(Ainoastaan ranskankielinen teksti on todistusvoimainen)

(2005/241/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tiettyjä maataloustuotteita koskevista erityistoimenpiteistä Ranskan merentakaisten departementtien hyväksi, direktiivin 72/462/ETY muuttamisesta ja asetusten (ETY) N:o 525/77 ja (ETY) N:o 3763/91 (Poseidom) kumoamisesta 28 päivänä kesäkuuta 2001 annetun neuvoston asetuksen (EY) N:o 1452/2001 (1) ja erityisesti sen 20 artiklan 3 kohdan,

ottaa huomioon Ranskan toimittamat, kasveille tai kasvituotteille haitallisten organismien torjumista Ranskan merentakaisissa departementeissa koskevat ohjelmat,

sekä katsoo seuraavaa:

(1) Yhteisön rahoitukseen oikeutettujen kasveille ja kasviperäisille tuotteille haitallisten organismien torjuntaohjelmiin Ranskan merentakaisissa departementeissa, Azoreilla ja Madeiralla liittyvien toimenpiteiden määrittelemisestä 30 päivänä syyskuuta 1993 tehdyssä komission päätöksessä 93/522/ETY (2) määritellään sellaiset kasveille ja kasvituotteille haitallisten organismien torjuntaohjelmiin liittyvät toimenpiteet Ranskan merentakaisissa departementeissa sekä Azoreilla ja Madeiralla, joille voidaan myöntää yhteisön rahoitusta.

(2) Ranskan merentakaisten departementtien maataloustuotannon erityisolosuhteet edellyttävät erityishuomiota, ja kyseisten departementtien kasvintuotannon ja erityisesti kasvinsuojelun alalla on toteutettava tai tehostettava toimenpiteitä.

(3) Kasvien terveyden alalla toteutettavien tai tehostettavien toimenpiteiden kustannukset ovat erityisen suuret.

(4) Ranskan toimivaltaiset viranomaiset ovat esittäneet komissiolle toimenpideohjelman; siinä täsmennetään asetetut tavoitteet, toteutettavat toimet, niiden kesto ja kustannukset, jotta yhteisö voi mahdollisesti osallistua niiden rahoitukseen.

(5) Neuvoston asetuksen (EY) N:o 1452/2001 20 artiklan 4 kohdan mukaan yhteisön rahoitusosuus voi kattaa enintään 60 prosenttia tukikelpoisista menoista, mutta tämä rahoitukseen osallistuminen ei koske banaanien suojatoimenpiteitä.

(6) Neuvoston asetuksen (EY) N:o 1258/1999 (3) 3 artiklan 2 kohdan mukaan yhteisön säännösten mukaisesti toteutetut eläinlääkinnälliset ja kasvien terveyteen liittyvät toimenpiteet rahoitetaan Euroopan maatalouden ohjaus- ja tukirahaston tukiosastosta. Näiden toimenpiteiden varainhoitoa valvotaan edellä mainitun asetuksen 8 ja 9 artiklan mukaisesti.

(7) Ranskan toimittamien teknisten tietojen perusteella pysyvä kasvinsuojelukomitea on voinut eritellä tilanteen tarkasti ja kokonaisvaltaisesti.

(8) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Hyväksytään yhteisön rahoitusosuus kasveille tai kasvituotteille haitallisten organismien viralliseen torjuntaohjelmaan, jonka Ranskan tasavalta on esittänyt Ranskan merentakaisten departementtien osalta vuodeksi 2004.

2 artikla

Virallinen ohjelma sisältää kolme osaohjelmaa.

1) Martiniquen, Guadeloupen, Guyanan ja Réunionin departementtien välinen osaohjelma, joka koskee seuraavia kahta tointa: — tuholaisriskianalyysi tietyistä alaa valtaavista kasveista, jotka ovat oleellisia Ranskan merentakaisille departementeille, — sitrushedelmien viroidien havaitsemismenetelmät.

2) Martiniquen departementille suunniteltu osaohjelma, joka koskee seuraavia neljää tointa: — kasvien terveyden arviointi ja diagnosointi alueellisen laboratorion ja sen liikkuvan yksikön (”labo vert”) avulla, — tomaattisadolle haitallisen hukkavaellusyökkösen torjuntastrategia, — kasvien terveyteen liittyviä käytäntöjä koskevan tietokannan luominen sokeriruoko-, vihannes- ja hedelmätuotantoa varten, — integroitu maatalous hedelmätuotannon alalla: sitrushedelmät ja guava, tuholaisia ja kasvien terveyteen liittyviä käytäntöjä koskeva selvitys, teknisten tiedotteiden julkaiseminen.

3) Guyanan departementille suunniteltu seuraava osaohjelma: — kasvien terveyden arviointi ja diagnosointi alueellisen laboratorion ja sen liikkuvan yksikön (”labo vert”) avulla sekä hyvän maatalouskäytännön edistäminen.

3 artikla

Ranskan tasavallan esittämän vuoden 2004 ohjelman osalta yhteisön rahoitusosuus on 60 prosenttia komission päätöksessä 93/522/ETY määriteltyjen tukikelpoisten toimenpiteiden kokonaiskustannuksista, kuitenkin enintään 187 800 euroa (ilman alv:a).

Ohjelman rahoitussuunnitelma, johon sisältyvät kustannukset ja niiden rahoitus, esitetään tämän päätöksen liitteessä I.

Kustannusten jakautuminen esitetään tämän päätöksen liitteessä II.

4 artikla

Ranskan tasavallalle maksetaan 100 000 euron suuruinen ennakko 60 päivän kuluessa siitä, kun Ranskalta on saatu maksupyyntö.

5 artikla

Hankkeeseen liittyvien kulujen tukikelpoisuuskausi alkaa 1 päivänä lokakuuta 2004 ja päättyy 30 päivänä syyskuuta 2005.

Toimien toteuttamiselle asetettua määräaikaa voidaan poikkeuksellisesti pidentää vain liitteessä III olevassa I A kohdassa tarkoitetun seurantakomitean nimenomaisella kirjallisella hyväksynnällä ennen tehtävien valmistumista.

6 artikla

Yhteisön rahoitusosuus myönnetään, mikäli ohjelman täytäntöönpanossa noudatetaan yhteisön lainsäädäntöön sisältyviä asiaa koskevia säännöksiä, myös kilpailusääntöjä ja julkisiin hankintoihin liittyviä sääntöjä.

7 artikla

Todelliset aiheutuneet kustannukset esitetään komissiolle toimen tai alaohjelman mukaan eriteltyinä siten, että viitteellisen rahoitussuunnitelman ja todellisten aiheutuneiden kustannusten suhde käy ilmi. Tällaiset eritelmät voidaan esittää sähköisesti.

Edellä 3 artiklassa tarkoitetun rahoitusosuuden loppuerä maksetaan edellyttäen, että liitteessä III olevan I B.4. kohdan kolmannen kohdan toisessa alakohdassa määritelty asiakirja toimitetaan ennen 30 päivää syyskuuta 2005.

Komissio voi Ranskan tasavallan perustellusta pyynnöstä mukauttaa rahoitussuunnitelmia enintään 15 prosenttia yhteisön osuudesta osaohjelmaan tai toimenpiteeseen koko ohjelmakaudella edellyttäen, että ohjelmassa vahvistettujen tukikelpoisten kustannusten kokonaismäärää ei ylitetä eikä ohjelman päätavoitteita tällöin vaaranneta.

Kaikki yhteisön tämän päätöksen mukaisesti myöntämän tuen maksut suoritetaan Ranskan tasavallalle, joka on myös vastuussa mahdollisten ylimäärien palauttamisesta yhteisölle.

8 artikla

Ranskan tasavallan on varmistettava, että liitteessä III vahvistettuja rahoitussäännöksiä, yhteisön politiikkaa sekä komissiolle toimitettavia tietoja koskevia säännöksiä noudatetaan.

9 artikla

Tämä päätös on osoitettu Ranskan tasavallalle.

Tehty Brysselissä 14 päivänä maaliskuuta 2005. Komission puolesta Markos KYPRIANOU Komission jäsen

(1) EYVL L 198, 21.7.2001, s. 11. Asetus sellaisena kuin se on viimeksi muutettuna asetuksella (EY) N:o 1690/2004 (EUVL L 305, 1.10.2004, s. 1).

(2) EYVL L 251, 8.10.1993, s. 35. Päätös sellaisena kuin se on viimeksi muutettuna päätöksellä 96/633/EY (EYVL L 283, 5.11.1996, s. 58).

(3) EYVL L 160, 26.6.1999, s. 103.

LIITE I RAHOITUSTAULUKKO VUODEKSI 2004 (EUR) EY:n rahoitusosuus Kansallinen osuus Tukikelpoiset kustannukset 2004 Tuholaisriskianalyysi – alaa valtaavat tuholaiset 54 000 36 000 90 000 Viroidien havaitsemismenetelmät 19 500 13 000 32 500 Martinique 75 300 50 200 125 500 Guyana 39 000 26 000 65 000 Yhteensä 187 800 125 200 313 000

LIITE II KUSTANNUSERITELMÄ 2004 (EUR) Henkilökunta Laitteisto Kulutushyödykkeet Muut kulut Yhteensä Tuholaisriskianalyysi – alaa valtaavat tuholaiset 85 000 0 3 000 2 000 90 000 Viroidien havaitsemismenetelmät 18 000 3 000 8 000 3 500 32 500 Martinique 93 000 6 500 20 000 6 000 125 500 Guyana 50 000 0 5 000 10 000 65 000 Yhteensä 246 000 9 500 36 000 21 500 313 000